CELEX: 32021R2037
Language: el
Date: 2021-11-22 00:00:00
Title: Εκτελεστικός κανονισμός (ΕΕ) 2021/2037 της Επιτροπής της 22ας Νοεμβρίου 2021 για τη θέσπιση κανόνων εφαρμογής του κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου όσον αφορά τις εξαιρέσεις από τις υποχρεώσεις των υπευθύνων επιχειρήσεων για καταχώριση των εγκαταστάσεων υδατοκαλλιέργειας και τήρηση αρχείων (Κείμενο που παρουσιάζει ενδιαφέρον για τον ΕΟΧ)

23.11.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 416/80
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/2037 ΤΗΣ ΕΠΙΤΡΟΠΗΣ
         της 22ας Νοεμβρίου 2021
         για τη θέσπιση κανόνων εφαρμογής του κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου όσον αφορά τις εξαιρέσεις από τις υποχρεώσεις των υπευθύνων επιχειρήσεων για καταχώριση των εγκαταστάσεων υδατοκαλλιέργειας και τήρηση αρχείων
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/429 του Ευρωπαϊκού Κοινοβουλίου και του Συμβουλίου σχετικά με τις μεταδοτικές νόσους των ζώων και για την τροποποίηση και την κατάργηση ορισμένων πράξεων στον τομέα της υγείας των ζώων («νόμος για την υγεία των ζώων») (1), και ιδίως το άρθρο 175 παράγραφος 2 και το άρθρο 190,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2016/429 θεσπίζει κανόνες σχετικά με την υποχρέωση των υπευθύνων επιχειρήσεων να καταχωρίζουν τις εγκαταστάσεις υδατοκαλλιέργειας, και με τις υποχρεώσεις τήρησης αρχείων για τους υπευθύνους επιχειρήσεων εγκαταστάσεων υδατοκαλλιέργειας και τους μεταφορείς υδρόβιων ζώων. Επιπλέον, ο εν λόγω κανονισμός προβλέπει ότι η Επιτροπή μπορεί να θεσπίζει κανόνες εφαρμογής σχετικά με τους τύπους των εγκαταστάσεων υδατοκαλλιέργειας τους οποίους τα κράτη μέλη μπορούν να εξαιρούν από την υποχρέωση καταχώρισης επειδή ενέχουν αμελητέο κίνδυνο εξάπλωσης καταγεγραμμένων ή αναδυόμενων νόσων, καθώς και κανόνες εφαρμογής σχετικά με τους τύπους των εγκαταστάσεων υδατοκαλλιέργειας και τους μεταφορείς υδρόβιων ζώων τους οποίους τα κράτη μέλη μπορούν να εξαιρούν από την απαίτηση τήρησης ορισμένων τύπων αρχείων. Συνεπώς, είναι σκόπιμο να θεσπιστούν τέτοιοι κανόνες στον παρόντα κανονισμό. Επιπλέον, δεδομένου ότι ο κατ’ εξουσιοδότηση κανονισμός (ΕΕ) 2020/691 της Επιτροπής (2) εκδόθηκε στο πλαίσιο του κανονισμού (ΕΕ) 2016/429 και θεσπίζει κανόνες σχετικά με τα υδρόβια ζώα, οι ορισμοί του εν λόγω κατ’ εξουσιοδότηση κανονισμού θα πρέπει επίσης να εφαρμόζονται για τους σκοπούς του παρόντος κανονισμού.
                  
               
                     (2)
                  
                  
                     Ο ορισμός της «εγκατάστασης» στο άρθρο 4 σημείο 27) του κανονισμού (ΕΕ) 2016/429 είναι ευρύς, όπως και ο ορισμός της «υδατοκαλλιέργειας» που παρατίθεται στο σημείο 6) του εν λόγω άρθρου. Ως εκ τούτου, είναι σκόπιμο να χρησιμοποιηθεί η εξουσιοδότηση που παρέχεται στην Επιτροπή με το άρθρο 175 παράγραφος 2 του εν λόγω κανονισμού, ώστε να επιτρέπεται στα κράτη μέλη να εξαιρούν ορισμένους τύπους εγκαταστάσεων υδατοκαλλιέργειας που ενέχουν αμελητέο κίνδυνο, από την απαίτηση καταχώρισης από την αρμόδια αρχή.
                  
               
                     (3)
                  
                  
                     Ορισμένες εγκαταστάσεις υδατοκαλλιέργειας που αποτελούν κλειστές δομές ή που δεν απορρίπτουν λύματα απευθείας σε φυσικά ύδατα παρουσιάζουν χαμηλό κίνδυνο μόλυνσης των ανοικτών υδάτων. Όταν λαμβάνονται υπόψη πρόσθετοι παράγοντες, όπως οι μετακινήσεις υδρόβιων ζώων προς και από την εγκατάσταση υδατοκαλλιέργειας, καθώς και τα είδη, οι κατηγορίες και η ποσότητα των ζώων που διατηρούνται εκεί, ορισμένες από αυτές τις εγκαταστάσεις υδατοκαλλιέργειας μπορεί να θεωρηθεί ότι ενέχουν αμελητέο κίνδυνο εξάπλωσης της νόσου και, ως εκ τούτου, τα κράτη μέλη μπορούν να τις εξαιρούν από την απαίτηση καταχώρισης.
                  
               
                     (4)
                  
                  
                     Τα υδρόβια ζώα για διακοσμητικούς σκοπούς συχνά διατηρούνται ως ζώα συντροφιάς σε χώρους που δεν είναι νοικοκυριά. Οι χώροι αυτοί καλύπτονται από τον ορισμό της «εγκατάστασης», όπως περιγράφεται στο άρθρο 4 σημείο 27) του κανονισμού (ΕΕ) 2016/429. Ομοίως, οι χώροι όπου διατηρούνται ζώα υδατοκαλλιέργειας για υγειονομική περίθαλψη και άλλους παρόμοιους σκοπούς καλύπτονται από τον ορισμό της «εγκατάστασης». Τα ζώα υδατοκαλλιέργειας συχνά διατηρούνται προς επίδειξη σε εστιατόρια εν αναμονή της αγοράς τους για κατανάλωση από τον άνθρωπο, ενίοτε δε και σε τεχνητές λίμνες ή δεξαμενές σε νοικοκυριά, με σκοπό την κατανάλωσή τους από τον άνθρωπο. Εάν οι εν λόγω εγκαταστάσεις υδατοκαλλιέργειας αποτελούν κλειστές δομές ή δεν απορρίπτουν λύματα απευθείας σε φυσικά ύδατα και δεν μετακινούν ζώα υδατοκαλλιέργειας, ενέχουν αμελητέο κίνδυνο και, ως εκ τούτου, θα πρέπει να επιτρέπεται στα κράτη μέλη να τις εξαιρούν από την απαίτηση καταχώρισης.
                  
               
                     (5)
                  
                  
                     Σε ορισμένες περιπτώσεις, ανάλογα με τον τύπο της εγκατάστασης υδατοκαλλιέργειας, θα πρέπει επίσης να πληρούνται πρόσθετες απαιτήσεις προκειμένου να μετριάζονται οι κίνδυνοι εξάπλωσης νόσων και να καθίσταται δυνατή η εξαίρεση από την καταχώριση. Για παράδειγμα, τα καταστήματα λιανικής πώλησης που πωλούν είδη για διακοσμητικούς σκοπούς σε κατόχους ζώων συντροφιάς, ή οι εγκαταστάσεις αναψυχής ή τα νοικοκυριά όπου ζώα υδατοκαλλιέργειας διατηρούνται σε εξωτερικούς χώρους σε τεχνητές λίμνες ή δεξαμενές ως τελικό προορισμό, θα πρέπει να τα προμηθεύονται απευθείας από εγκατάσταση υδατοκαλλιέργειας εγκεκριμένη σύμφωνα με τον κανονισμό (ΕΕ) 2016/429, προκειμένου τα κράτη μέλη να τα εξαιρούν από την απαίτηση καταχώρισης.
                  
               
                     (6)
                  
                  
                     Οι εγκαταστάσεις υδατοκαλλιέργειας που αποτελούνται από διχτυοκλωβούς ή άλλες δομές όπου υδρόβια ζώα τα οποία ήταν προηγουμένως άγρια διατηρούνται προσωρινά σε φυσικά ύδατα, στην ίδια επιδημιολογική μονάδα με εκείνη στην οποία έχουν συλληφθεί, εν αναμονή της συλλογής τους για κατανάλωση από τον άνθρωπο, επίσης ενέχουν αμελητέο κίνδυνο νόσου, και τα κράτη μέλη μπορούν να τις εξαιρούν από την υποχρέωση καταχώρισης.
                  
               
                     (7)
                  
                  
                     Η τήρηση αρχείων είναι σημαντική για την ιχνηλασιμότητα των ζώων υδατοκαλλιέργειας. Ωστόσο, σε ορισμένες περιπτώσεις, μπορούν να χορηγούνται εξαιρέσεις από την απαίτηση τήρησης τέτοιων αρχείων σε υπευθύνους επιχειρήσεων όταν ο κίνδυνος που συνδέεται με συγκεκριμένο τύπο εγκατάστασης υδατοκαλλιέργειας είναι χαμηλός. Οι εγκαταστάσεις υδατοκαλλιέργειας που έχουν καταχωριστεί σύμφωνα με το άρθρο 173 του κανονισμού (ΕΕ) 2016/429, οι οποίες δεν μετακινούν ζώα υδατοκαλλιέργειας σε άλλες εγκαταστάσεις υδατοκαλλιέργειας ούτε τα απελευθερώνουν στο φυσικό περιβάλλον, παρουσιάζουν χαμηλότερο επίπεδο κινδύνου από εκείνες που πρέπει να εγκριθούν σύμφωνα με το άρθρο 176 ή 177 του εν λόγω κανονισμού. Ως εκ τούτου, τα κράτη μέλη μπορούν να εξαιρούν τις εν λόγω καταχωρισμένες εγκαταστάσεις υδατοκαλλιέργειας από την απαίτηση να τηρούν ορισμένα αρχεία.
                  
               
                     (8)
                  
                  
                     Τα κράτη μέλη μπορούν επίσης να εξαιρούν από την απαίτηση τήρησης ορισμένων αρχείων τους μεταφορείς ορισμένων κατηγοριών υδρόβιων ζώων τα οποία μεταφέρονται κατά τρόπο σύμφωνο με τα μέτρα βιοπροφύλαξης. Οι κατηγορίες υδρόβιων ζώων και οι λεπτομέρειες των συνθηκών υπό τις οποίες αυτά πρέπει να μεταφέρονται, καθώς και τα αρχεία από την τήρηση των οποίων εξαιρούνται, θα πρέπει να καθοριστούν στον παρόντα κανονισμό.
                  
               
                     (9)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Αντικείμενο και πεδίο εφαρμογής
            Ο παρών κανονισμός θεσπίζει κανόνες σχετικά με:
            
                        α)
                     
                     
                        τους τύπους εγκαταστάσεων υδατοκαλλιέργειας που ενέχουν αμελητέο κίνδυνο τους οποίους τα κράτη μέλη μπορούν να εξαιρούν από την απαίτηση καταχώρισης σύμφωνα με το άρθρο 174 του κανονισμού (ΕΕ) 2016/429·
                     
                  
                        β)
                     
                     
                        τους τύπους εγκαταστάσεων υδατοκαλλιέργειας και των μεταφορέων χαμηλού κινδύνου όσον αφορά την εξάπλωση καταγεγραμμένων ή αναδυόμενων νόσων τους οποίους τα κράτη μέλη μπορούν να εξαιρούν από τις απαιτήσεις τήρησης αρχείων οι οποίες προβλέπονται στα άρθρα 186 και 188 του κανονισμού (ΕΕ) 2016/429.
                     
                  
         
            Άρθρο 2
            Ορισμοί
            Για τους σκοπούς του παρόντος κανονισμού, ισχύουν οι ορισμοί του άρθρου 2 του κατ’ εξουσιοδότηση κανονισμού (ΕΕ) 2020/691.
         
         
            Άρθρο 3
            Τύποι εγκαταστάσεων υδατοκαλλιέργειας τους οποίους τα κράτη μέλη μπορούν να εξαιρούν από την απαίτηση καταχώρισης
            Οι τύποι εγκαταστάσεων υδατοκαλλιέργειας τους οποίους τα κράτη μέλη μπορούν να εξαιρούν από την απαίτηση καταχώρισης, σύμφωνα με το άρθρο 174 του κανονισμού (ΕΕ) 2016/429, είναι οι ακόλουθοι:
            
                        α)
                     
                     
                        εγκαταστάσεις υδατοκαλλιέργειας που αποτελούν κλειστές δομές ή που δεν απορρίπτουν λύματα απευθείας σε φυσικά ύδατα, οι οποίες δεν μετακινούν ζώα υδατοκαλλιέργειας σε άλλες εγκαταστάσεις υδατοκαλλιέργειας ούτε τα απελευθερώνουν στο φυσικό περιβάλλον, και ανήκουν σ’ έναν από τους ακόλουθους τύπους εγκαταστάσεων υδατοκαλλιέργειας:
                        
                                    i)
                                 
                                 
                                    χώρους όπου ζώα για διακοσμητικούς σκοπούς διατηρούνται προς επίδειξη σε ενυδρεία ή τεχνητές λίμνες ως ζώα συντροφιάς·
                                 
                              
                                    ii)
                                 
                                 
                                    εστιατόρια όπου ζώα υδατοκαλλιέργειας διατηρούνται προς επίδειξη σε ενυδρεία ή τεχνητές λίμνες εν αναμονή της κατανάλωσής τους από τον άνθρωπο·
                                 
                              
                                    iii)
                                 
                                 
                                    εγκαταστάσεις όπου ζώα υδατοκαλλιέργειας διατηρούνται για υγειονομική περίθαλψη και άλλες παρόμοιες χρήσεις·
                                 
                              
                                    iv)
                                 
                                 
                                    καταστήματα λιανικής πώλησης όπου διατηρούνται ζώα υδατοκαλλιέργειας που προορίζονται για διακοσμητικούς σκοπούς, τα οποία παρέχονται απευθείας από εγκατάσταση υδατοκαλλιέργειας ή ομάδες εγκαταστάσεων υδατοκαλλιέργειας που έχει/-ουν εγκριθεί σύμφωνα με το άρθρο 176 ή το άρθρο 177 του κανονισμού (ΕΕ) 2016/429 («εγκεκριμένη εγκατάσταση υδατοκαλλιέργειας») και τα οποία πωλούνται απευθείας στον τελικό κάτοχο ζώου συντροφιάς·
                                 
                              
                                    v)
                                 
                                 
                                    υπαίθριες εγκαταστάσεις αναψυχής στις οποίες ζώα υδατοκαλλιέργειας διατηρούνται σε τεχνητές λίμνες για λόγους αισθητικής ή για λόγους ποιότητας νερού, και οι οποίες τα προμηθεύονται απευθείας από εγκεκριμένη εγκατάσταση υδατοκαλλιέργειας·
                                 
                              
                                    vi)
                                 
                                 
                                    νοικοκυριά στα οποία ζώα υδατοκαλλιέργειας διατηρούνται σε εξωτερικό χώρο, σε τεχνητές λίμνες ή δεξαμενές, αποκλειστικά για προσωπική κατανάλωση, και τα οποία προμηθεύονται τα εν λόγω ζώα υδατοκαλλιέργειας απευθείας από εγκεκριμένη εγκατάσταση υδατοκαλλιέργειας.
                                 
                              
                  
                        β)
                     
                     
                        εγκαταστάσεις υδατοκαλλιέργειας που αποτελούνται από διχτυοκλωβούς ή άλλες δομές όπου υδρόβια ζώα τα οποία ήταν προηγουμένως άγρια διατηρούνται προσωρινά σε φυσικά ύδατα, στην ίδια επιδημιολογική μονάδα με εκείνη στην οποία έχουν συλληφθεί, εν αναμονή της συλλογής τους για κατανάλωση από τον άνθρωπο.
                     
                  
         
            Άρθρο 4
            Τύποι εγκαταστάσεων υδατοκαλλιέργειας και μεταφορέων τους οποίους τα κράτη μέλη μπορούν να εξαιρούν από ορισμένες απαιτήσεις τήρησης αρχείων
            
               1.   Οι τύποι εγκαταστάσεων υδατοκαλλιέργειας που, σύμφωνα με το άρθρο 186 παράγραφος 2 του κανονισμού (ΕΕ) 2016/429, μπορούν να εξαιρούνται από τα κράτη μέλη από την υποχρέωση να τηρούν αρχεία με όλες ή ορισμένες από τις πληροφορίες που αναφέρονται στο άρθρο 186 παράγραφος 1 στοιχεία γ), δ) και ε) του εν λόγω κανονισμού είναι οι εγκαταστάσεις υδατοκαλλιέργειας ή ομάδες τέτοιων εγκαταστάσεων που πληρούν τις ακόλουθες προϋποθέσεις:
               
                           α)
                        
                        
                           έχουν καταχωριστεί από την αρμόδια αρχή σύμφωνα με το άρθρο 173 του κανονισμού (ΕΕ) 2016/429· και
                        
                     
                           β)
                        
                        
                           δεν μετακινούν ζώα υδατοκαλλιέργειας σε άλλες εγκαταστάσεις υδατοκαλλιέργειας ούτε τα απελευθερώνουν στο φυσικό περιβάλλον.
                        
                     
            
               2.   Οι μεταφορείς οι οποίοι, σύμφωνα με το άρθρο 188 παράγραφος 2 του κανονισμού (ΕΕ) 2016/429, μπορούν να εξαιρούνται από τα κράτη μέλη από την υποχρέωση να τηρούν αρχεία για όλες ή ορισμένες από τις πληροφορίες που αναφέρονται στο άρθρο 188 παράγραφος 1 του εν λόγω κανονισμού είναι μεταφορείς των ακόλουθων κατηγοριών υδρόβιων ζώων, υπό τον όρο ότι τα υδρόβια ζώα μετακινούνται σε σφραγισμένα, στεγανά εμπορευματοκιβώτια που παραμένουν κλειστά και άθικτα από τη στιγμή της φόρτωσής τους έως τη στιγμή της εκφόρτωσης στον τελικό τους προορισμό:
               
                           α)
                        
                        
                           ζώα υδατοκαλλιέργειας που προορίζονται για διακοσμητικούς σκοπούς·
                        
                     
                           β)
                        
                        
                           αυγά και γαμέτες υδρόβιων ζώων που προορίζονται για υδατοκαλλιέργεια ή για απελευθέρωση στο φυσικό περιβάλλον.
                        
                     
         
         
            Άρθρο 5
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 22 Νοεμβρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 84 της 31.3.2016, σ. 1.
         
            (2)  Κατ’ εξουσιοδότηση κανονισμός (ΕΕ) 2020/691 της Επιτροπής, της 30ής Ιανουαρίου 2020, για τη συμπλήρωση του κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου όσον αφορά τους κανόνες για τις εγκαταστάσεις υδατοκαλλιέργειας και τους μεταφορείς υδρόβιων ζώων (ΕΕ L 174 της 3.6.2020, σ. 345).